ดาวโจนส์ปิดวานนี้บวกกว่า 80 จุด รับข้อมูลแรงงานสหรัฐสดใส
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (7 พ.ค.) ขานรับข้อมูลที่ระบุว่า จำนวนผู้ขอรับสวัสดิการว่างงานของสหรัฐอยู่ในระดับที่ต่ำกว่าการคาดการณ์ ซึ่งปัจจัยดังกล่าวช่วยหนุนตลาดดีดตัวขึ้น หลังร่วงลงติดต่อกัน 2 วันทำการก่อนหน้านี้
8 พ.ค. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (7 พ.ค.) ขานรับข้อมูลที่ระบุว่า จำนวนผู้ขอรับสวัสดิการว่างงานของสหรัฐอยู่ในระดับที่ต่ำกว่าการคาดการณ์ ซึ่งปัจจัยดังกล่าวช่วยหนุนตลาดดีดตัวขึ้น หลังร่วงลงติดต่อกัน 2 วันทำการก่อนหน้านี้
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 17,924.06 จุด เพิ่มขึ้น 82.08 จุด หรือ +0.46%, ดัชนี NASDAQ ปิดที่ 4,945.54 จุด เพิ่มขึ้น 25.90 จุด หรือ +0.53% และดัชนี S&amp;P500 ปิดที่ 2,088.00 จุด เพิ่มขึ้น 7.85 จุด หรือ +0.38%
ตลาดหุ้นนิวยอร์กดีดตัวขึ้นหลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 2 พ.ค. เพิ่มขึ้น 3,000 ราย แตะ 265,000 ราย อย่างไรก็ตาม ตัวเลขดังกล่าวปรับตัวขึ้นไม่มากเท่าที่นักวิเคราะห์คาดว่าจะอยู่ที่ระดับ 275,000 ราย
ส่วนจำนวนผู้ขอรับสวัสดิการว่างงานครั้งแรกโดยเฉลี่ย 4 สัปดาห์ ซึ่งสามารถวัดแนวโน้มตลาดแรงงานได้ดีกว่าเพราะมีความผันผวนน้อยกว่าตัวเลขรายสัปดาห์นั้น ลดลง 4,250 ราย แตะระดับ 279,500 ราย ซึ่งเป็นระดับต่ำสุดนับตั้งแต่เดือนพ.ค. 2543
นักลงทุนจับตาดูตัวเลขจ้างงานนอกภาคการเกษตรประจำเดือนเม.ย. ซึ่งกระทรวงแรงงานสหรัฐจะเปิดเผยในวันนี้เวลา 19.30 น.ตามเวลาไทย ส่วนเมื่อวันพุธที่ผ่านมานั้น ออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นเพียง 169,000 รายในเดือนเม.ย. และต่ำกว่าที่นักวิเคราะห์คาดการณ์ว่าจะเพิ่มขึ้น 205,000 ราย
หุ้นกลุ่มเทคโนโลยีปรับตัวขึ้น โดยหุ้นอาลีบาบาพุ่งขึ้น 7.50% หลังจากบริษัทเปิดเผยกำไรไตรมาสแรกปีนี้อยู่ที่ 2,811 ล้านดอลลาร์ เพิ่มขึ้น 45% เมื่อเทียบเป็นรายปี ส่วนหุ้นยาฮู พุ่งขึ้น 5.3% ขณะที่หุ้นกูเกิลทะยานขึ้น 1.3% หลังจากมีรายงานว่าเฮดจ์ฟันด์ภายใต้การบริหารของโอเมกา แอดไวเซอร์ส ได้เข้าซื้อหุ้นกูเกิล
หุ้นเทสลา ปรับขึ้น 2.76% หลังจากบริษัทเปิดเผยผลประกอบการไตรมาสแรกที่ดีเกินคาด ขณะที่หุ้นกลุ่มสายการบินพุ่งขึ้นขานรับราคาน้ำมันดิบที่ปรับตัวลดลง โดยหุ้นยูไนเต็ด คอนติเนนตัล โฮลดิงส์ ปรับขึ้น 5.2% ส่วนหุ้นอเมริกัน แอร์ไลน์ส และหุ้นเดลต้า แอร์ไลน์ส ต่างก็ปรับตัวขึ้นอย่างน้อย 2.9% 